Y tek banatajnek chic ronojel riꞌ,
yacꞌariꞌ tek ri Jesús xucꞌut chic cꞌa riꞌ jun bey chiquiwech ri rudiscípulos.
Riyaꞌ can ya cꞌa ri chuchiꞌ choy ri Tiberias rubiꞌ,
chiriꞌ xucꞌut wi riꞌ chiquiwech.
Y quecꞌareꞌ rubanic tek Riyaꞌ xucꞌut riꞌ chiquiwech:
Can quicꞌuan cꞌa quiꞌ ri Simón Pedro,
ri Tomás ri nibix chukaꞌ Dídimo chare,
ri Natanael ri aj pa tinamit Caná ri cꞌo quelaꞌ pa rucuenta ri Galilea,
ri ye caꞌiꞌ rucꞌajol ri Zebedeo y ye caꞌiꞌ chic discípulos.
Y yacꞌariꞌ tek ri Simón Pedro xubij chique ri rachibil:
Riyin yibe na chuchapic car,
xchaꞌ.
Y ri rachibil xquibij:
Riyoj chukaꞌ yojbe awuqꞌui.
Y can quinojel cꞌa xebe y xeꞌoc el pa jun jucuꞌ.
Riyeꞌ astapeꞌ jun akꞌaꞌ xecꞌaseꞌ chuchapic car,
majun car ri xquichop ta.
Yacꞌa tek xpe rusekeric,
ri Jesús xapon y xbepaꞌeꞌ cꞌa chiriꞌ chuchiꞌ ri choy.
Yacꞌa ri discípulos xa man cꞌa xquetamaj ta pe ruwech ri Jesús.
Y Riyaꞌ xchꞌo apo chique y xubij cꞌa:
Walcꞌual,
¿la cꞌo chic car ichapon riche (rixin) chi nitij?
xchaꞌ apo chique.
Y ri discípulos xquibij pe chare:
Majun,
xechaꞌ.
Xpe ri Jesús xubij cꞌa apo chique:
Ticꞌakaꞌ ka ri yaꞌl chapabel car re quereꞌ pa rajquikꞌaꞌ ri jucuꞌ y can yecꞌo cꞌa car xqueꞌichop,
xchaꞌ.
Y ri discípulos can yacꞌariꞌ xquiqꞌuek ka ri yaꞌl chapabel car pa yaꞌ.
Y can ma yecowin ta chic niquelesaj pe ri yaꞌl pa yaꞌ,
ruma can sibilaj ye qꞌuiy car ri xquiyaꞌ pe quiꞌ.
Y ri jun discípulo ri sibilaj xajowex ruma ri Jesús,
can yacꞌariꞌ tek xubij apo chare ri Pedro:
Ri xchꞌo pe chake,
ya ri Ajaf Jesús,
xchaꞌ.
Y ri Simón Pedro,
can xu (xe) wi xracꞌaxaj queriꞌ,
can yariꞌ xucusaj pe ri rutziak ri relesan ca chrij y xropin ka pa yaꞌ riche (rixin) chi ntel pe.
Yacꞌa ri nicꞌaj chic discípulos can cꞌa ya na ri pa jucuꞌ xepe wi,
y quikiriren cꞌa pe ri yaꞌl nojnek chi car.
Ma can ta nej cꞌa ye oconek apo pa ruwiꞌ yaꞌ.
Achiꞌel xa cꞌo jun oxiꞌ raken cꞌan.
Y tek ri nicꞌaj chic discípulos xeꞌoka chuchiꞌ yaꞌ y xeꞌel pe ri pa jucuꞌ,
xquitzꞌet cꞌa chi cꞌo rachek kꞌakꞌ.
Y ri pa rachek kꞌakꞌ cꞌo jun car saꞌon ka,
y cꞌo chukaꞌ caxlan wey.
Ri Jesús xubij cꞌa chique:
Ri car ri cꞌariꞌ yeꞌichop pe,
queꞌicꞌamaꞌ cꞌa pe caꞌiꞌ oxiꞌ,
xchaꞌ chique.
Ri Simón Pedro xbe cꞌa y xjoteꞌ ri pa jucuꞌ.
Y xberelesaj pe ri yaꞌl nojnek chi car.
Can ye qꞌuiy wi cꞌa car nimaꞌk yecꞌo chupan ri yaꞌl.
Yecꞌo cꞌa ciento cincuenta y tres ri xquiyaꞌ pe quiꞌ.
Xa matiox chi ma xretzetej (xtzeretej) ta ruwech ri yaꞌl,
ruma sibilaj ye qꞌuiy car yecꞌo pe chupan.
Y ri Jesús xubij cꞌa chique ri rudiscípulos:
Quixan cꞌa pe y quixwaꞌ,
xchaꞌ chique.
Y quinojel cꞌa ri discípulos riꞌ majun xbano cowil chi xcꞌutun ta apo chare ri Jesús:
¿Yit achique cꞌa riyit?
ruma can quetaman cꞌa chi ya Riyaꞌ ri Ajaf Jesús.
Xpe ri Jesús y xuchop cꞌa rujachic ri caxlan wey chiquiwech,
y can queriꞌ chukaꞌ xuben riqꞌui ri car.
Xujachalaꞌ cꞌa chiquiwech,
riche (rixin) chi yewaꞌ.
Y yacꞌareꞌ ri rox mul chi ri Jesús xucꞌut riꞌ chiquiwech ri ye rudiscípulos tek cꞌastajnek chic pe chiquicojol ri caminakiꞌ.
Y tek xecꞌachoj chare ri waꞌin quinojel,
ri Jesús xucꞌutuj chare ri Simón Pedro:
Riyit Simón ri yit rucꞌajol ri Jonás,
¿la yinawajoꞌ cami más que chiquiwech quinojel reꞌ?
xchaꞌ chare.
Y ri Simón Pedro xubij cꞌa:
Jaꞌ (je),
can queriꞌ wi,
Ajaf.
Riyit awetaman chi yatinwajoꞌ.
Y ri Jesús xubij chare:
Wi can yinawajoꞌ,
can queꞌayukꞌuj cꞌa ri alaj tak nucarneꞌl,
xchaꞌ.
Cꞌacꞌariꞌ ri Jesús xucꞌutuj chic cꞌa jun bey chare:
Riyit Simón ri yit rucꞌajol ri Jonás,
¿la can yinawajoꞌ cꞌa?
xchaꞌ chare.
Y ri Pedro xubij cꞌa:
Ajaf,
can queriꞌ wi.
Riyit awetaman chi yatinwajoꞌ,
xchaꞌ.
Y ri Jesús xubij:
Wi can yinawajoꞌ cꞌa,
queꞌayukꞌuj cꞌa ri nucarneꞌl.
Y pa rox mul,
ri Jesús xubij cꞌa chare:
Riyit Simón ri yit rucꞌajol ri Jonás,
¿la can yinawajoꞌ cꞌa?
xchaꞌ.
Y ri Pedro can xpe cꞌa bis pa ránima,
ruma can rox mul ri xcꞌutux chare ruma ri Jesús:
¿La can yinawajoꞌ cꞌa?
Yacꞌariꞌ tek ri Pedro xubij:
Ajaf,
riyit can ronojel cꞌa awetaman.
Can awetaman cꞌa chi yatinwajoꞌ.
Y ri Jesús xubij chic cꞌa chare:
Can queꞌayukꞌuj cꞌa ri nucarneꞌl.
Can kitzij cꞌa ri nbij chawe:
Tek can cꞌa yit cꞌajol na,
can ayon cꞌa riyit nabetzꞌ apan y xabacuchi (xabachique) cꞌa nawajoꞌ yabe wi,
can yabe wi cꞌa.
Yacꞌa tek xcarijix,
xa xqueꞌaricꞌ ri akꞌaꞌ chuwech jun chic riche (rixin) chi nubetzꞌ apan,
y xcarucꞌuaj acuchi (achique) ri xa ma nawajoꞌ ta yabe wi,
xchaꞌ chare.
Ri xubij cꞌa ri Jesús,
can riche (rixin) cꞌa chi xukꞌalajsaj ri achique chi camic ri xtucꞌulwachij el ri Pedro,
riche (rixin) chi nuyaꞌ rukꞌij rucꞌojlen ri Dios.
Y tek ri Jesús rubin chic cꞌa ronojel riꞌ,
xubij cꞌa chukaꞌ chare ri Pedro:
Quinatzekelbej cꞌa,
xchaꞌ.
Y tek ri Jesús y ri Pedro ye benak cꞌa,
ri Pedro xtzuꞌun ca chrij y xutzꞌet cꞌa chi cꞌo jun chic discípulo ri benak chiquij.
Y ya discípulo riꞌ ri sibilaj xajowex ruma ri Jesús y ya chukaꞌ riyaꞌ ri xrakꞌeꞌ apo chunakajal ri ruwarucꞌuꞌx ri Jesús tek xquiben ri lokꞌolaj waꞌin,
ri xcꞌutun cꞌa chare ri Jesús:
Ajaf,
¿achique cꞌa ri xtijacho awuche (awixin)?
Tek ri Pedro xutzꞌet cꞌa ri discípulo riꞌ,
xucꞌutuj cꞌa chare ri Jesús:
Ajaf,
y riyaꞌ,
¿achique cꞌa xtuben ca?
xchaꞌ.
Y ri Jesús xubij cꞌa chare ri Pedro:
Wi riyin nwajoꞌ chi riyaꞌ cꞌa qꞌues na tek xquipe chic jun bey,
ma rajawaxic ta chi yariꞌ ri nachꞌob.
Ri rucꞌamon chi naben riyit ya ri quinatzekelbej,
xchaꞌ ri Jesús.
Ri jun cꞌa tzij ri xubij ri Jesús,
can xetamex cꞌa cuma ri kachꞌalal.
Y ri kachꞌalal can xquichꞌob cꞌa chi ri jun discípulo riꞌ can man cꞌa xticom ta.
Pero ri xubij ri Jesús xa ma que ta riꞌ ntel wi chi tzij,
ruma Riyaꞌ xa xubij cꞌa:
Wi riyin nwajoꞌ chi riyaꞌ cꞌa qꞌues na tek xquipe chic jun bey,
ma rajawaxic ta chi yariꞌ ri nachꞌob.
Ri discípulo ri cꞌa ninatex ka,
can ya cꞌa riyaꞌ ri tzꞌibayon ronojel re cꞌo chupan re jun wuj reꞌ.
Can ketaman cꞌa chi kitzij ronojel ri nukꞌalajsaj;
ruma riyaꞌ can xutzꞌet ri xbanatej.
Y can cꞌa cꞌo na cꞌa qꞌuiy samaj ri xerubanalaꞌ ri Ajaf Jesús ri ma ye tzꞌibatal ta ca chupan re wuj reꞌ.
Ruma wi ta can chi jojun ri samaj ri xerubanalaꞌ ri Jesús yetzꞌibex,
nchꞌob chi re ruwachꞌulef ma nuben ta riche (rixin) chi yeyac ronojel ri wuj ri yetzꞌibex wi ri samaj riꞌ;
ruma can sibilaj wi qꞌuiy wuj riꞌ.
Amén.